越亭二十韻
作者：元晦
朝代：唐

paragraphs: 乏才叨八使，徇祿非三顧。
南服頒詔條，東林證迷誤。
未聞述職效，偶脫囂煩趣。
激水濬㘭塘，緣崖欹磴步。
西巖煥朝旭，深壑囊宿霧。
影氣爽衣巾，涼颸輕杖履。
臨高神慮寂，遠眺川原布。
孤帆逗汀煙，飜鵶集江樹。
獨探洞府靜，怳若偓佺遇。
一瞬契真宗，百年成妄故。
孱顏石戶啓，杳靄溪雲度。
松籟韻宮商，鴛甍勢翔遡。
津梁危彴架，濟物虛舟渡。
環流馳羽觴，金英妬妝嫮。
笳吟寒壘迥，鳥噪空山暮。
悵望麋鹿心，低迴車馬路。
懸冠謝陶令，褫珮懷疏傅。
遐想蛻纓緌，徒慙卹襦袴。
福盈禍之倚，權勝道所惡。
何必棲禪關，無言自冥悟。